**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.10.2022, ora 08:00 – 12.10.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.10.2022, ora 07:00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-90% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Bârzava, Moravița, Caraş, bazinul mijlociu și inferior al Timișului, pe cursurile superioare ale Oltului, Trotuşului, cursul superior şi mijlociu al Bistriţei, unii afluenți din bazinele superioare si mijlocii ale Jiului, Oltului și din bazinele superioare ale Argeşului şi Ialomiței și mai mici (sub 30% din mediile multianuale lunare) pe râurile din bazinele hidrografice: Nera, Cerna, Tazlău, Rm. Sărat, Bârlad şi Jijia.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crișuri şi bazinul mijlociu și inferior al Mureșului, unde vor fi în scădere.

Sunt posibile creșteri de niveluri și debite pe unele râuri mici din zonele de deal și munte, mai ales pe cele din jumatatea de vest a țării, ca urmare a precipitațiilor prognozate, sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 11.10.2022 – 12.10.2022 a fost în scădere, având valoarea de 5400 m3/s**, peste media multianuală a lunii octombrie (3850 m3/s).

În aval de Porțile de Fier debitele au fost în scădere pe sectorul Gruia – Calafat şi în creștere pe sectorul Bechet –Tulcea.

**Debitul la intrarea în țară (secțiunea Baziaș) va fi în scădere (5100 m3/s).**

În aval de Porțile de Fier debitele vor fi în scădere pe sectorul Gruia – Bechet, relativ staționare pe sectorul Corabia – Tr. Măgurele şi în creștere pe sectorul Zimnicea – Tulcea.

**2.** **Situaţia meteorologică în intervalul 11.10.2022, ora 09:00 –12.10.2022, ora 06:00**

**ÎN ŢARĂ**

Valorile de temperatură s-au situat în jurul mediilor multianuale în cea mai mare parte a țării. Nebulozitatea s-a extins treptat în jumătatea de sud a teritoriului unde, din datele provenite de la stațiile meteorologice și din rețeaua de radare, pe alocuri a plouat slab, în timp ce în rest cerul a avut înnorări temporare. Vântul a suflat slab și moderat. Temperaturile maxime s-au încadrat între 16 grade la Joseni, Toplița, Câmpina și Câmpulung și 22 de grade la Timișoara, Oltenița, Fetești și Cernavodă, iar la ora 06 valorile de temperatură se încadrau între 3 grade la Întorsura Buzăului și 15 grade la Constanța-dig și Șiria. Dimineața, izolat în Transilvania a fost ceață.

***Observații****: începând de ieri, de la ora 06.00, au fost în vigoare 2 atenționări cod galben pentru fenomene meteorologice periculoase imediate, 1 emisă de SRPV Sibiu și 1 de SRPV Cluj.*

**LA BUCUREŞTI**

Vremea a fost normală termic. Cerul a avut înnorări temporare și trecător noaptea, în unele cartiere, a plouat slab. Vântul a suflat în general slab. Temperatura maximă a fost de 19 grade la Afumați și 20 de grade la Filaret și Băneasa, iar la ora 06.00 se înregistrau 12 grade la Afumați și Băneasa și 13 grade la Filaret.

**3. Prognoza meteorologică în intervalul 12.10.2022, ora 09:00 –13.10.2022, ora 09:00**

**ÎN ŢARĂ**

Cerul va avea înnorări și temporar va ploua în zonele de deal și de munte, în nordul și centrul țării și pe arii restrânse în rest, dar cu o probabilitate mai mare în vest, sud-vest și nord-est. Cantitățile de apă pot depăși izolat, prin acumulare, 15 l/mp. Vântul va sufla slab și moderat. Valorile termice se vor situa în jurul normelor climatologice, astfel că maximele vor fi cuprinse în general între 14 și 22 de grade, iar minimele între 6 și 12 grade. Dimineața și noaptea, în zonele joase de relief, pe alocuri se va forma ceață.

**LA BUCUREŞTI**

Cerul va avea unele înnorări, dar probabilitatea de ploaie va fi redusă. Vântul va sufla slab și moderat. Temperatura maximă va fi în jurul a 21 de grade, iar cea minimă de 7...9 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 10.10.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stația: GJ-2**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Iași***, ***Garda Naţională de Mediu - Comisariatul Judeţean Iași*** și ***Inspectoratul General pentru Situații de Urgență*** revin cu informații referitoare la incendiul care a izbucnit la data de 10.10.2022, în jurul orei 21:30, la depozitul de deșeuri din localitatea Țuțora, județul Iași. Incendiul s-a manifestat cu degajări de fum pe o suprafață de aproximativ 2000 mp și a ars o cantitate de circa 1000 mc de gunoi nereutilizabil. I.S.U. Iași a intervenit pentru stingerea incendiului.

La data de 11.10.2022 reprezentanții SC Salubris SA informează că în jurul orei 15:00 incendiul a reizbucnit. Incendiul se manifestă cu degajări de fum, pe o suprafață de aproximativ 500 mp. I.S.U. Iași a intervenit cu trei autospeciale de stingere. Reprezentanții A.P.M. Iași și G.N.M.-C.J. Iași s-au deplasat la fața locului pentru luarea măsurilor ce se impun.

I.G.S.U. informează la data de 12.10.2022 că incendiul a fost lichidat.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 11.10.2022, la ora 16:30, unui incendiu de stuf și papură, în zona canalului Trofilca, județul Tulcea. Nu sunt obiective în zonă. Se va reveni cu informații după stingerea incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.10.2022-11.10.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**Direcția Comunicare**